정조 23년 · 목
書啓慶山縣令金仁柱以賑政則饋粥稠濁以還分則量斗精實而至於穀簿則紊亂太甚反弄多端秋還之未捧而以已捧磨勘及停退中仍分合爲三千八百五十餘石大米之租太單代爲四千八百餘石而亦多以詳定例一兩二錢收捧及至春糶以此分給實則米一石價止於一兩二錢而其所分給之數較諸昨年之所捧加分作爲七十七石零倉中米五十石及租三百石分授吏校使之發賣當此賙賑之時還穀艱於排巡至於移轉之受來而一邊分錢於民一邊賣穀於民則民安得無疑怒之說且於昨年請得巡營移貿租一千五百石內一千石則每石價一兩二錢五百石則每石價一兩一錢五分而合錢一千七百五十兩及添以民夫中大同先捧錢二百八十五兩都合二千三十五兩而以一兩分給於民結八夫作租二千三十五石則營貿租一千五百石外餘數五百三十五石則自歸於私作穀仍又斂散取耗許多反轉罔非法外其罪狀令攸司稟處永川郡守李秉淳本郡近成弊邑雖使剸理者當之未易造次整頓而況以其憒劣之人當此決裂之局安得無隨事而乖謬乎還穀之未捧而以已捧磨勘者爲九千一百九十八石單代爲二千三百八十餘石儲置虛留亦爲二百十五石則糴法之壞亂已無可言而甚至有還上未捧之發令督納在於春窮穀貴之時則宜乎民情之稱冤而至於餘存倉中之穀擧無石子之包裹都是地面之布散深至沒脛莫之察飭擧一反三他政可知則賬饋之疏虞還分之麤劣有不須論雖以靑松移轉事言之租二千石每石一兩二錢合錢二千四百兩以每石一兩式二千兩分給餘數四百兩內四十兩則除給馱價三百六十兩則歸於私用災結査得一百八十三結內一百二十六結追後分俵零數五十七結稱以補賑亦無區處諸般不法不可容貸其罪狀令攸司稟處淸河縣監金熙澤民稱生手之向熟官亦銳意而爲治秋還之精捧不無怨言而春及爲惠官需之減錢爲念災歲而民得紓力至若賑穀之改簸可見精分庖禁之不犯所貴遵法迎日縣監李弘達心固謹畏事或生疏萊稅之躬運頗著誠勤海油之蠲除爲念癏瘼而分賑九巡之後以鹽代醬未免有違於賑法河陽縣監鄭冕綏蕞爾其邑荐飢之歲民情艱於糊口而吏事詳於察眉饋粥而稠可揷匙分穀而準之量斗至於堤堰之必先躬飭頗勤遵令糴糶之不許錢捧可貴守法比安縣監鄭時養本邑歉荒雖非尤甚而救飢存拔太欠名實且飢簿之報營元數三千七百三十口內逐巡加報爲一千三十口則此不過塗抹自備之數藉爲登聞之資事欠誠實言亦可愧且以還穀言之單代之數爲一千四十七石零庫中分石又甚狼藉民人所受一石不滿六七斗至若私分四百餘石之多其所作奸雖曰在下不察之罪在所難逭南倉無邊錢一千兩之請得於巡營而六百六十六兩則以十五邊放債於吏校及饒戶三百三十四兩以先除邊歸於私用而況以一百八十二兩貿置畜料租及面主人役價租一百五十石還爲分給民間則官長之重邊放債私穀添還難免重勘其罪狀令攸司稟處以上栍邑大丘判官洪景斗理劇頗著誠勤聽訟亦甚公平而饋賑之日莫察外倉之闕粥抄戶之際間多無籍之向隅合施譴責之典慈仁縣監姜彙鈺自是謹拙亦能綜詳捐廩而恤病民於方春賣騎而給種子於窮夏一心救飢隣境亦稱而捧還之多麤蓋從民願故分糶之不精民不爲怪至若躬行饁畝深得勸課之宜增修廢堤多有擧行之實龍宮縣監金獻祚賑穀之精擇飢簿之均抄固多傳誦之譽房嬖之馱送吏錢之假貸不無瑣細之謗奉化縣監蔡弘直抄戶則參量民勢而存拔無冤分賑則精擇穀品而均排得宜而第其倉吏之作奸頗欠束濕之政玄風縣監張錫胤綜明之政優於吏績廉約之操孚於民庶當榴貢而減柴捧殘戶蘇瘼詳飢抄而精穀分賑口無瘠以上荐歉邑聞慶縣監宋倫載過於順善民或有稱欠於操束吏不知憚本縣之爲瘼莫過於山火田收稅而節目收捧雖云其來之已久當初定例蓋從時起之實數今則時起已縮而節目自在濫徵之弊逐年而加無論火田之有無俾準當納之數爻故至有不墾而白徵計戶而橫斂此爲峽戶切骨之冤而官納之例雖云每結八兩分排淸荏木疋各種隨各種之踊歇作價數之高下而高者殆過十四五兩之多下者不減於十二三兩之數以其官捧之故藉爲吏奸之階自下徵斂殆無其極就其元總一百三十一結一負之內雖有四百餘金餉廳內司之納餘外收捧俱是私用則官不爲恤民益受困已是可駭之甚且以還穀言之大米之各穀單代爲四千六百六十餘石藉曰從民願是捧本邑旣是稍實則無難闊狹不遵準折之規有乖糴法且於倉穀中大米一百五十石每石五兩五錢之發賣而以官耗之租栗等穀單代相報亦有四十石未報之數其在嚴糶糴之意合施重勘其罪狀令攸司稟處咸昌縣監權中執新到之治嚴威是尙數遞之邑弊政思革救飢分還亦稱精實尙州牧使李素以通鍊之手當積弊之邑拮据賑飢而殫以誠力經營移粟而爭以去就抄戶之務從纖悉捧還之各得方便民之稱譽有足可見善山府使朴命燮前任之聲績可稱而本邑之治行又著按倉簿而面分盈斗之穀勸農政而躬飭修堤之役春初輪行之疾擇其貧窮者流分送吏校三巡饋糧結幕安接加意慰恤傳誦之譽隣境亦聞仁同府使李甲會綜明之政聽理亦平而適當前倅著績之餘難副民人求足之願漆谷府使金光遇人固桑善政欠綜察種租之不得移轉而民有失農之歎稅米之不能信令而吏售添價之奸昌寧縣監李田秀聽斷旣明操切亦嚴察吏奸於曠官之時而査櫛逋負按穀簿於分糶之日而均排巡還公廨之繕修頗勤堤堰之疏濬或疏靈山縣監安弘廸勤於爲政誠以做去俵災之自當旣多而民無白徵還穀之所捧頗精而賑亦得宜咸安郡守金守淵意在求治政亦愛民而還分以斗所縮皆歸吏逋故民頗稱譽第以本邑歉荒之未入尤甚或不無慨於武夫之無力慶州府尹吳鼎源報効之誠常切於臨事勤勵之意不懈於隨處糴稅則不煩呵督而準捧先期賙賑則必親監視而精饋均分群瘼就蘇一境紓憂興海郡守鄭致愚勤於察眉之政優於濟飢之手下納錢之執留而種子是辦雇人租之蠲除而民力得紓若夫賑事之得宜聽於譽聞而可知官有不愛錢之稱民懷或恐失之憂新寧縣監南正和爲政專尙嚴酷用刑不有常式訊推負逋之人吏則代以如指之杖而繼又錐刺其臀起怒越訴之班族則打以治盜之棍而旋復牢囚其母楑以典則俱甚駭妄軍政則昨年査正時縫掖之威勒渾簽饒戶之行賂倖免狼藉一境之呼冤糴政則大米之各穀單代爲一千九百八十餘石未捧之作爲已捧爲二千六百餘石倉中之發賣立本在本倉各穀爲一百五十九石在東倉各穀爲二百三十五石合三百九十四石而米每石則四兩七錢太則二兩八錢租與木麥則二兩一錢六分合錢爲一千六百十四兩六錢零內九百九十五兩零以詳定例立本分給於民結八夫之中其所取剩爲六百十九兩零而歸於私用又有吏奴逋米二千餘石以詳定價三兩收捧亦爲分給於八夫而每夫當分三十一兩七錢零內除減一兩三錢六分凡一百九十三夫之中合錢二百六十二兩四錢稱以防役仍無區處濫刑之外莫重公穀之許多偸弄俱極可駭其罪狀令攸司稟處義興縣監李鼎烈本邑民情不至於艱匱而嫺鍊手法有裕於撫摩聽理則明於制奸剖決則敏於辦事而以葛鞭民失之太寬義城縣令徐有曾忠慤自是本色而寬猛深得治法任怨覈逋而穀簿漸完悉心察隱而蔀屋傳誦安東府使吳載紹勤謹之誠出自酬報寬厚之治濟以地望新莅巡倉蓋欲吏事之自殫方春始賑亦察民情之是急軍威縣監具得魯存心於裕民之方銳意於求治之要査括簽案而黃白弭冤蠲除柴捧而殘獨頌惠醴泉郡守宋厚淵以慈良之規行綜察之政精於分糶而民皆稱譽明於斷訟而吏莫容僞以上本道沿路守令觀察使申耆鍊達之規循常做去勤勵之政方便應接留意於糴弊之源而還寢加作悉心於賑濟之方而務盡懷保第玆一二邑不法之容置焉可無不察之責大丘中軍白宗海別無疵譽之入聞尙州前營將李烷已經勘罷不爲論列大丘營將金處純詗盜頗勤雖著剛明之譽戢校不嚴間多侵擾之患慶州營將李琦鉉操束之嚴能戢校卒之悍賊物之推頗多閭里之稱前營將金魯岳趙��稱貸民錢仍爲不報者金魯岳則三百兩而稱以補賑趙��則六百兩而官民假貸有駭聽聞竝令道臣照數推給俾懲後弊安東營將洪允復新到屬耳毁譽無聞幽谷察訪洪宅柱孔道迎送雖云馬政之或闕麥後責立無怪郵弊之是紓長水察訪李光斗減朔饌而恤瘼屬驛稱惠捐月廩而補賑飢戶待飽惟其廉聲之及隣可貴郵官之所難松羅察訪李功懋詳謹之政觀於分賑穀之以實廉約之稱著於立馬錢之不犯安奇察訪李圭延馬政無闕頗著勤幹之譽浦項別將李樸年少綜明可堪鎭事以上本道觀察使中軍營將察訪別將延豐縣監李義祿郡是至閒政則尙威合巡分糶雖有農民之稱艱準期捧稅可貴峽戶之不擾忠州牧使李采謹雅規度綜理治政倉簿整而吏莫隱情稅斛平而民先趨納忠州營將李周鳳廉素自是素性譽聞一變前轍連源察訪權漢緯爪期報熟郵卒惜去以上忠淸道沿路守令營將察訪陰竹縣監李羽逵爲官未幾做治無聞竹山府使韓光迪人頗威猛政亦綜詳査發七千石逋穀而虛簿已完簽得三百名閑丁而闕額庶充陽智縣監柳肅之文士本色或慮疏虞弊局新政庶有頭緖龍仁縣令丁遇泰民稱順便政無疵毁軍額査頉老弱頌惠廣州判官朴彬源淳素其人簡雅之政還多之弊雖爲一邑之苦精分之譽庶慰衆民之望迎華察訪李元膺處在孔道雖或站馬之有闕聽於口碑庶幾殘郵之無瘼以上京畿沿路守令察訪○別單一賑政事則本道昨年歉荒殆有甚於兩湖而矧又連年大無卽兩湖所無之事故臣於道途閭里之間細察民情則政當春窮夏屆之時巷無蓋草之屋家無儲粟之人甚至有人情慳於應客行旅窘於投宿而亦未嘗多見菜色之上面罕逢瓢乞之在途至於餓莩亦一道之所無此蓋由於昨年麥農之大登尙有餘力及於冬春而況自朝家蠲減之惠澤浹於林蔥階前萬里如見赤子之顑頷故凡在營邑之臣莫不殫竭奔走以效對揚之方抄饋賑分務盡精實之道奠接之慰撫之惟恐一民之顚連故雖彼蠢愚之民亦莫不欣歡蹈舞感頌我國家懷保賙活之覃恩草澤此蓋本道賑政之大略而第於賑事之中臣有區區淺見蓋以其尤甚之次之別雖有公賑私賑之異賑之爲言等是救飢則勿論公私皆當以公穀會減而特以之次之故不在設賑之科以其不賑之故只有救急之名此不過道守臣方便行之而已近例則所謂救急名以私賑乃以營邑之自備一體登聞苟是自備何必登聞乎若在之次不可不賑則豈可使營邑自備以傷事面乎其所自備一出於爲民之誠意則固無所不可而不然而或出於勉強苟且彌縫料販之事塗抹之計往往因此而生則此雖非朝家之所使而其有乖於朝家之本意則大矣臣意則繼自今所謂私賑之自備名色分付道臣使不得登聞之次之亦當設賑處則竝依公賑例會減允合事宜令廟堂稟處一還弊事則本道穀簿本自過多而近年以來百瘼之生皆由於此甚至有空殼徒峙虛簿漫錄一則錢還也一則單代也一則立本也驟看外面始若闊狹於爲民細究實狀終必反歸於厲民此其弊皆由於反弄而反不如無穀之爲便民也大抵以錢還言之則其所斂散多有不同或一遵於詳定之價或加減於詳定之數又除色落於其中則所縮亦多以此之數分給於民何補於救飢遠面往來之費又除於此則餘者幾何又況墨守汚吏之憑藉此錢添數立本其所害民不一其端以單代言之則準折相代自有定式而租粟太麥無難單代則今歲收捧雖或便民明年分給反爲移疾納米者受租納租者受米甲之害而歸於乙乙之害而移於甲穀簿之紊亂至不可爬櫛至若立本則發賣公穀取其餘剩添數分給作爲本色此與錄還單代互相經緯參錯者也此三條宜令道臣嚴加禁斷若夫糴簿之山積沿枵年年移轉而不得均平者蓋由於營閫之作錢也不思久遠之弊只取踊貴之價故也雖在平歲尙不容若是況値歉年將何以濟飢乎臣意則以爲分付道臣毋論移錢與輸粟使之裒多而益寡營閫需用之作錢亦使均排於山沿恐爲救弊之一端竝令廟堂稟處一山火田事則臣於聞慶縣火粟事已爲論列於原啓中而該縣之當初節目蓋是從實數收捧而今則以其濫徵之故火耕者苦於稅重許多山田遂有昔之墾而今則廢者亦有無土而有稅不耕而混徵此是山民至切之冤宜令道臣嚴飭該縣査減白徵之稅釐正虛錄之案他邑之似此等處亦使之首實一體釐革俾山民咸知朝家軫念之德意一洛東江事則洛東之源蓋自三灘三灘之源肇自三峽三灘始大洛東尤大而下至于金烏牛津兩江其流漸闊矣臣雖不得窮覽於發源處而溯洄三灘抱金烏山行四十里沿流於洛東之津又至牛津等處以觀下流之所過一路水勢易閼多潰沙石決流沃壤沈溢其害誠大矣而若謂之由於火耕則沿江近地皆屬野邑未見火田之爲業者上流峽邑或有火田而亦不甚多則其所壅流未必由於火田其禁也非敢曰不嚴而恐非要道近來童濯之患峽野同然採草翻莎樵蘇至艱岸決沙潰在在相望則此蓋由於松禁之不嚴而山日益童濯也近年以來非無朝家之申禁而外邑擧行每多法久則弛臣意則禁松植木恐爲今日之急務至若疏流一事此江之界割一道上下五六百里非人力所可疏導至於別有下策而利於民者臣誠愚昧未敢臆對一結役弊事則臣之所到處細探於民間而姑無以結役爲弊之事一驛弊事則臣近自畿甸諸站下至於嶺之左沿詳細探察則在畿內則每站之馬多不過五六而間多數三匹闕者在嶺南則雖不如畿驛之甚亦有一二匹之闕者故問其由則皆曰近來位田多歸於禾利之賣亦或有班戶之勒買而所約者價不過一斗落一二緍而猶不準給故驛人以此凋殘如當立馬勢必收斂歉歲之故不能責立姑待麥秋云云且納馬之際該色點退徵索過多實爲苦瘼云亦有混入於簽丁者雖有本郵之移文該邑之許頉自下情債又多操縱此實爲難支之弊位田禁賣軍丁勿侵金石至嚴宜令廟堂申加嚴飭俾爲殘郵蘇瘼之端一牛禁事則臣之所過沿路一二邑外皆不免犯禁此蓋春初因輪行之症京師有弛禁之令故外邑認以爲禁條之稍解蕩然無遵法之守臣於按査之邑雖已隨現懲治許多之邑有難一一論勘至於徵贖一事官禁旣弛故亦無徵贖於民間一行誼事則臣到尙州地聞土人成時柱讀書修行鄕里稱譽臣潛跡往叩察其所有則學多硏究行又謹飭到安東地聞進士安明述文學有素操履亦謹探諸隣里公議惜屈一孝烈事則大丘故士人徐命普以孝子名焉其父重嬰風眩沈痼廿四載殫誠如一日斷指廬墓俱著實行山雉氷魚多有異應年前道臣因儒生呈文而狀聞未蒙褒典公議惜之眞實故士人申福成妻朴氏素有孝友之行而夫亡之日志決同死徒以遺孤在也及其孤死出其夫所佩刀從容自裁其烈節宜有褒美之典一獄訟事則臣於慶州府囚推罪人金郁萬檢獄事考諸文案不無疑晦之端聽於輿論亦多稱冤之說故該府尹吳鼎源慈仁縣監姜彙鈺差定參覈官眼同査究後別具一單令該曹稟處一疏堤事則臣於所過諸邑雖不得一一看審而若其足跡所到處則亦有所諦察者朝家新令之下列邑莫不着意疏浚而其中擧行之最著處略陳於該邑論列中至於咸安二樹亭新築堤則臣以潛行之蹤雖不得詳細尺量步以圍之察其周回繩以引之探其高下則臣之所步周回爲二百六十一步比之於六百十九尺則一步可爲布尺之二二百六十一步當爲五百二十二尺則減爲九十三尺臣之所量內高爲十七尺則加爲二尺臣之所量外高爲十五尺則加爲二尺臣之所量水深爲三尺二寸則減爲一尺五寸與封書中尺量不無參差而大抵水源甚少堤築不廣若逢小旱易致乾涸其所蒙利恐亦無多一刑具事則列邑所在之鍮尺較諸臣齎去之尺不足皆爲一分此必自營頒尺是新制故與舊尺參差雖以各該邑所在之尺準於刑具不但不中於法式加者絶無而不足者居多臣雖一一申飭以其尺長之新舊不同不得逐邑而論罪外邑所在鍮尺更爲收聚新舊尺間以一爲準較正頒下恐合事宜一寺奴婢事則凡民之所惡莫甚於奴婢之名而至於寺奴婢則一入其籍便成鐵案逐口載錄旣無免賤之階限身徵貢亦絶贖良之路平人不齒婚嫁見枳此所以切骨爲冤抵死必避者也是以査括雖勤而闕額難塡橫徵居多而隣里多擾第伏念所收奴婢者不過爲貢布也則換其奴婢之名作爲良丁之號而其所收布一如他丁則良丁與奴丁均是民也奴布與民布均是貢也在經費無減數之患在寺奴有紓冤之端令廟堂稟處